text: Unge truet med pistol i Rødekro
  22 maj 2016 kl. 05.53
  Syd- og Sønderjyllands Politi har anholdt både en ung mand, der truede et par med en pistol i Rødekro, og en skallenikker i Sønderborg.
  Syd- og Sønderjyllands Politi har haft nok at se til natten til søndag.
  Den ene af de personer, politiet har anholdt natten til søndag er en 25-årig mand fra Sønderborg. Natten til fredag nikkede han en ung kvinde på 19 år en skalle og stak af.
  I første omgang vidste politiet derfor ikke, hvem de skulle anholde. I hvert fald ikke før den samme person senere kom i et andet klammeri. Så lagde politiet to og to sammen.
  - Først vidste vi ikke, hvem han var, men da der skete vold senere, og han blev anholdt i den forbindelse, så kodede vi de to episoder sammen, siger vagtchef Søren Strægaard til TV SYD.
  Han fortæller at det skete på baggrund af den 19-årige kvindes beskrivelse af gerningsmanden.
  Den 25-årige er nu anholdt og fremstilles formentlig i grundlovsforhør senere.
  Også i Rødekro var den gal. Her med trusler på livet.
  Her truede en 23-årig mand to unge med en pistol. Den 23-årige er anholdt for trusler på livet og overtrædelse af våbenloven. - Han fremstilles formentlig også i grundlovsforhør, når juristen har set på sagen, fortæller vagtchef Søren Strægaard til TV SYD.
  